**coloraturi**

*Anisoara Iordache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

unde-i iepurele?

liniile se -ntretaie

adâncind orizontul

în labirintul imaginației

călătorul

desparte

mulțimea cu toiagul:

persoana iubită

și restul

s-ar putea întoarce viscolul-

ducând stindardul primăverii

primii ghiocei

2

realitatea

se află-n interior

/ nu coborî prea repede

să nu te rostogolești/

piese dintr-un puzzle

întregesc bucuria

întâlnirii

cuvintele nu pot descrie

limpezimea și strălucirea

privirii

ca și cum ai privi stelele

risipite

pe mișcătoarele unde

3

măști cu

tărtăcuţe

coarne de berbec

mărgele

despart realitatea de adevăr

bătăile sacadate ale moşilor

divizează timpul

o frântură dintr-o secundă

rămâne pe diafragma

aparatului de fotografiat

îndată ce sintagma

"cine e adevărul?"

va capăta

coloratura heraldică a divinității

realitatea va fi adevăr

alergând după fete-

dragobetele

cu toporași la pălărie

4

univers

al rugăciunii iresponsabile

fugă din fața

bombardamentelor

retragere

și

izolare

într-o zonă de confort

din larvele comodității

fluturi

fără aripi

5

zdrențe

dintr-o dimineață searbădă

fără sens

peticită-i

bunătatea cu austeritatea

mila cu severitatea

blândețea cu naivitatea

spate-n spate

în singurătatea orizontului

câmpul cu flori

6

iubirea

nu se circumscrie timpului și spațiului

o vom picta

într-o manieră naivă bidimensională

iubirea

descoperă resursele tainice ale realității

depășește limitele perspectivei

iubirea

separă întunericul de lumină

mâini pline de aluat

ating pomii-

dospind învierea